માનવનો ચહેરો એટલે પણ મહત્ત્વનો છે કે આપણે ભલે સામી વ્યક્તિને તેની કાઠી, કદ પ્રમાણે પણ ઓળખી કાઢતા હોઈશું પણ ચોક્કસપણે વ્યક્તિને ઓળખવા માટે તેનો ચહેરો જ મહત્ત્વનો હોય છે. આપણે કેમ બીજા લક્ષણો નહીં પણ ચહેરાથી જ બીજી વ્યક્તિને ઓળખીએ છીએ, કારણ કે આદિકાળથી માણસ પાસે સૂંઘવાની શક્તિ કરતા જોવાની શક્તિ વધુ તેજ છે. ચિત્રતાત્મક ઈન્દ્રિય સતેજ હોવાને કારણે જ આપણું ધ્યાન માણસના ચહેરા પર જાય છે જે દરેકની યુનિક ઓળખ છે.